अपनी गलती के अहसास के बोझ तले दबा मैं पीछे-पीछे भागा- सॉरी प्रतिमा, आई एम रियली वेरी सॉरी। दरवाजे से बाहर निकला तो प्रतिमा वहां नहीं थी। उसके तेज कदमों की आहट सीढ़ियों की तरफ से आ रही थी। मैं सीढ़ियों की तरफ लपका। छत पर गया तो मैंने जो देखा उसे बताते वक्त मैं अभी भी कांप रहा हूं। मैंने देखा कि प्रतिमा लंबी-लंबी छलांगे लगा रही है एक छत से दूसरी छत पर जो एक इंसान के लिए संभव नहीं। ऐसा लग रहा था फिल्मी सीन देख रहा हूं। वह एक लेन के मकानों की छत से दूसरे लेन के मकानों की छत पर लगभग उड़ती हुई सी कूद रही थी। मैंने करीब 30-35 सेकंड्स तक उसे दूर तक ऐसे ही कूदते-फांदते देखा जब तकि वो मेरी आंखों से ओझल नहीं हो गई। मैं सन्न था और वहीं पर बेहोश हो गया। मुझे होश आया होगा सुबह करीह 6 बजे जब सूरज की रोशनी होने लगी। मैं उठा और रात की घटना को याद करते हुए कांपने लगा। जैसे-तैसे कमरे मे गया तो देखा कि वहां गुलाब के फूल का गुच्छा रखा हुआ है टेबल पर। मेरी हिम्मत नहीं उन फूलों को छूने की। तुरंत सीढ़ियां उतरकर नीचे मार्केट में चला गया और वहां से दोस्तों को फोन किया। दोस्त आए तो उन्हें पूरी बात बताई। कुछ दोस्तों ने कहा कि तुझे वहम हुआ है तो कुछ ने कहा कि कोई और चक्कर है।